**Τι είναι η φωνή;**

Στην ελληνική γλώσσα υπάρχουν πάρα πολλά ρήματα, όπως άλλωστε και σε κάθε γλώσσα, με τα οποία δηλώνουμε τι κάνουμε, π.χ. **τρέχω**, **γελώ**, **αδικώ**, **σφυρίζω**, **ανεβαίνω**, **κοιμάμαι**, **ντύνομαι**, **φιλιέμαι**, **περιποιούμαι** κ.τ.λ.

Παρατηρώντας όλα αυτά τα ρήματα διαπιστώνουμε ότι στο α' ενικό πρόσωπο του ενεστώτα (δηλ. εγώ τώρα...) τελειώνουν σε δύο μόνο καταλήξεις:

* στην κατάληξη**-ω**, π.χ. τρέχ**ω**, ζ**ω**, αδικ**ώ**, σφυρίζ**ω**, ανεβαίν**ω**
* στην κατάληξη -**μαι**, π.χ. φαίνο**μαι**,έρχο**μαι**, κοιμά**μαι**, ντύνο**μαι**, φιλιέ**μαι**, περιποιού**μαι**

Για να μπορούμε, λοιπόν, να τα μελετάμε πιο εύκολα, χωρίζουμε τα ρήματα σε δύο μεγάλες κατηγορίες, ανάλογα με την κατάληξή τους. Τις κατηγορίες αυτές τις ονομάζουμε **φωνές**. Έτσι,

* όσα ρήματα τελειώνουν σε -**ω** ανήκουν στην **ενεργητική** **φωνή**, ενώ
* όσα ρήματα τελειώνουν σε -**μαι** ανήκουν στην**παθητική** **φωνή**.

**ΠΡΟΣΟΧΗ**

Πολλά ρήματα τα συναντάμε **και στις δυο** φωνές, π.χ. γράφ**ω** – γράφο**μαι**, μιλ**ώ** – μιλιέ**μαι**.

Υπάρχουν ρήματα που τα συναντάμε **μόνο στην ενεργητική** φωνή, π.χ. ζ**ω**, ξυπν**ώ**, τρέχ**ω**

Υπάρχουν ρήματα που τα συναντάμε **μόνο στην παθητική** φωνή, π.χ. έρχο**μαι**, φαίνο**μαι**. Τα ρήματα που έχουν μόνο παθητική φωνή ονομάζονται **αποθετικά**.

Για να δώσουμε κι έναν ορισμό, πιο επίσημο θα μπορούσαμε να πούμε ότι:

**φωνές** **ονομάζονται οι ομάδες μορφολογικών τύπων των ρημάτων και είναι δύο, η ενεργητική και η παθητική.**

**(δες το**[**βίντεο**](https://youtu.be/Zo_di9fkbOY)**)**

**ΠΡΟΣΟΧΗ**

Μην μπερδεύουμε τις **φωνές** με τις [**διαθέσεις**](http://users.sch.gr/ipap/Ellinikos%20Politismos/Yliko/Theoria%20Nea/diathesi-rim-NE.htm) του ρήματος.

Η φωνή αναφέρεται μόνο στο είδος της κατάληξης.

**Πώς βρίσκουμε σε ποια φωνή ανήκει ένα ρήμα;**

Είπαμε ότι:

στην **ενεργητική** φωνή ανήκουν όσα ρήματα έχουν στο α' ενικό του ενεστώτα κατάληξη -**ω**

στην **παθητική** φωνή ανήκουν όσα ρήματα έχουν κατάληξη στο α' ενικό του ενεστώτα σε -**μαι**.

Συνεπώς, μόλις δούμε ένα ρήμα να τελειώνει σε -ω, καταλαβαίνουμε ότι ανήκει στην ενεργητική, ενώ το ρήμα που τελειώνει σε -μαι ανήκει στην παθητική.

Αν μας δοθεί ένας τύπος του ρήματος που δεν είναι στο α' ενικό του ενεστώτα, τότε εμείς, για να καταλάβουμε σε ποια φωνή ανήκει, θα το μεταφέρουμε στο α' ενικό του ενεστώτα, δηλαδή στο εγώ και τώρα, π.χ.

|  |  |  |
| --- | --- | --- |
| **τύπος ρήματος** | **στο α' ενικό ενεστώτα****(εγώ τώρα...)** | **θα είναι** |
| γέλασα | γελ**ώ** | **ενεργητική** |
| γελάστηκα | γελιέ**μαι** | **παθητική** |
| έχω φιλήσει | φιλ**ώ** | **ενεργητική** |
| έχω φιληθεί | φιλιέ**μαι** | **παθητική** |

Ήρθε η ώρα της άσκησης και της εξάσκησης 

1. [**Να βρεις σε ποια φωνή ανήκουν τα παρακάτω ρήματα. 1η**](http://users.sch.gr/ipap/Ellinikos%20Politismos/Yliko/askisis%20nea/foni1.htm)**\***
2. [**Να βρεις σε ποια φωνή ανήκουν τα παρακάτω ρήματα. 2η**](http://users.sch.gr/ipap/Ellinikos%20Politismos/Yliko/askisis%20nea/foni2.htm)**\*\***
3. [**Να βρεις σε ποια φωνή ανήκουν τα παρακάτω ρήματα.3η**](http://users.sch.gr/ipap/Ellinikos%20Politismos/Yliko/askisis%20nea/foni4.htm)**\*\*\***
4. [**Να βρεις σε ποια φωνή ανήκουν τα ρήματα του κειμένου.**](http://users.sch.gr/ipap/Ellinikos%20Politismos/Yliko/askisis%20nea/foni3.htm)**\*\***
5. [**Να βρεις σε ποια φωνή ανήκουν τα ρήματα του κειμένου.**](http://users.sch.gr/ipap/Ellinikos%20Politismos/Yliko/askisis%20nea/foni5.htm)**\*\*\***